

Erhvervsstyrelsen
Langelinie Allé 17
2100 København Ø

Sendt pr. e-mail til fti@erst.dk og pemakn@erst.dk

8. april 2014

**Høring over udkast til nye bekendtgørelser på radiofrekvensområdet (frekvensplan m.v.)**

Erhvervsstyrelsen har den 4. marts 2014 sendt udkast til nye bekendtgørelser på radiofrekvensområdet i høring med frist til 10. april 2014. Teleindustrien takker i den forbindelse for muligheden for at afgive bemærkninger til forslaget.

Indledningsvist skal TI kvittere for de positive signaler, der sendes i forbindelse med de foreslåede ændringer med relation til frekvensbåndene af 1427-1452/1492-1518 MHz og 2300-2400 MHz. De foreslåede ændringer falder, som det nævnes i høringsmaterialet, meget fint sammen med målsætningerne i det frekvenspolitiske rammemandat om, at Erhvervsstyrelsen skal arbejde for, at frekvensbåndene kan blive allokeret til mobile tjenester, herunder mobile bredbåndstjenester.

Anvendelsen af GSM/LTE om bord på fly (MCA) er allerede for en årrække siden indført i hhv. 1800 MHz-frekvensbåndet. TI har ikke bemærkninger til, at der også gives adgang til MCA i 2100 MHz-frekvensbåndet, så længe det med denne implementering af Kommissionens gennemførelsesafgørelse 2013/654/EU sikres, at mobilterminaler, der modtager i frekvensbåndet, ikke forsøger at få forbindelse med mobilnet på jorden og at MCA-systemer på anden måde forstyrrer den jordbaserede anvendelse af 2100 MHz-frekvensbåndet.

For så vidt angår Kommissionens gennemførelsesafgørelse 2012/688/EU er denne allerede implementeret i de eksisterende 2100 MHz-tilladelser, og TI har ikke yderligere bemærkninger hertil.

Derudover foreslås der gennemført en række ændringer vedrørende short range devices på baggrund af Kommissionens gennemførselsafgørelse 2013/752/EU. TI har ingen bemærkninger hertil.

Tilsvarende gælder de nye frekvensplaner for radiokæder i høje frekvensbånd, disses samling i en fælles radiogrænseflade med en række andre frekvensbånd, udvidelsen af satellitterminalers frekvensanvendelse, samt implementeringen af ECC-beslutningerne (12)01 og (12)03. Disse ændringer har TI således heller ikke bemærkninger til.

Med venlig hilsen



Jakob Willer
Direktør